Beswaar teen staat se poging om Airbnb te reguleerFoto: Jose Soriano/Unsplash.com Die sakeorganisasie Sakeliga se regspan gaan beswaar aanteken teen ŉ nuwe wetsontwerp wat nadelig kan wees vir die kleinskaalse korttermyn-huisverhuringsbedryf in Suid-Afrika wat deur aanlyn platforms soos Airbnb moontlik gemaak word. Dit volg ná die publikasie van die Wysigingswetsontwerp op Toerisme in die Staatskoerant en uitlatings deur Blessing Manale, hoofdirekteur van kommunikasie in die departement van toerisme. Manale het erken sy departement het die oog op huiseienaars wat hulle eiendom op ŉ klein skaal vir kort tydperke verhuur met die hulp van dienste soos Airbnb. Die wetsontwerp sal die minister van toerisme toelaat om sekere drempels vir die korttermynverhuring van huise te bepaal. Dit kan insluit ŉ beperking op die getal nagte wat gaste in sulke verblyf kan bly, asook op die getal gaste weens die moontlikheid dat dit waterverbruik in ŉ sekere gebied kan vergroot. Die wetgewing raak ook kwessies soos prys per nag, sonering en veiligheid. Manale het luidens berigte herhaaldelik gesê sy departement wil nie die Airbnb-bedryf “doodmaak” nie. Die wetsontwerp is eerder glo ŉ poging van die toerismedepartement om ŉ beter uitkoms vir die plaaslike toerismebedryf te skep. Die wetsontwerp is nou vir die volgende 60 dae oop vir openbare oorlegpleging. Manale sê die departement wil juis hoor van die bedryf en plaaslike regering, asook belastingkenners se insette kry oor hoe om kwessies soos inkomste uit dié bedryf te hanteer. Die departement beplan om werksessies en seminare aan te bied waar kwessies soos sonering en of Airbnb net in sekere gebiede bedryf mag word met die provinsiale regering en munisipaliteite bespreek sal word. Manale het ook gesê sy departement wil hoor van die mense wat self dié soort verblyf bedryf en die partye wat voel dit belemmer die tradisionele toerismebedryf. Gerhard van Onselen, senior ontleder by Sakeliga, sê die wetsontwerp gaan oor die ingryping in die bedryf van kleinskaalse verhuring en die soort dienste wat deur maatskappye soos Airbnb gelewer word. “Die minister gaan nie die toerismebedryf bevorder nie, hy gaan pryse kunsmatig opjaag en inmeng in ’n bedryf wat homself baie beter reguleer as wat die regering kan. “’n Groter voorraad korttermyn-huureenhede lei tot gesonde mededinging. Innoverende markprosesse raak van swak diensverskaffers ontslae. Ten beste is die regering besig om die wiel te herontwerp – en ten slegste blaas hy die toerismebedryf se bande af. “In die eerste plek is dit nie heeltemal duidelik dat sodanige regulering in hierdie sektor nodig is nie. Markinnovering bring self oplossings voort vir kwellings oor substandaard-korttermynhuurakkommodasie. Innovering in onderlinge gradering verskaf aan huurverbruikers oorgenoeg inligting oor aanbiedinge. Verder word korttermynhuurverskaffers en kliënte ook gegradeer, wat tot groter vertroue in die mark lei,” het Van Onselen gesê. Sakeliga se regsontleder, Daniel du Plessis, verduidelik: “Die wetsontwerp beoog om artikel 7 van die Wet op Toerisme te wysig ten einde die minister se reguleringsbevoegdhede uit te brei om ook ’n aantal beperkings en drempels in te sluit wat op korttermynverhuurders geplaas word. Afgesien van die potensiële inbreuk wat hierdie drempels op eiendomsreg maak, is dit heeltemal oorbodig.” Volgens Sakeliga kan hierdie regulasies se gevolge uitkring na die res van die Suid-Afrikaanse toerismebedryf. Die regering moet die impak daarvan deeglik oorweeg voordat hy dit in werking stel. “Dit is belangrik om te onthou dat akkommodasie net een deel van toerisme in Suid-Afrika is. As die regering per abuis die mark vir akkommodasie belemmer of vertraag, kan dit lei tot hoër koste vir ander instellings, wat ’n afname in kliënte en besoekers kan meebring. Die onlangse teenproduktiewe visumvereistes was ’n duur les vir die regering – en die toerismebedryf moes vir die gelag betaal. Laat ons nie die bedryf weer kortwiek nie,” het Du Plessis gesê. Sakeliga se standpunt is dat die regering eers moet kyk hoe tegnologie nou die rol speel wat statutêre reëls en sentrale graderingstelsels tipies in die verlede gespeel het. ’n Bietjie vertroue in nuwe markinnovering sal waarskynlik groot dividende vir die sektor oplewer. “In die lig van die kommerwekkende stand van Suid-Afrika se fiskus en staatsbeheerde instellings is dit baie duidelik dat die publiek dit nie kan bekostig om belastinggeld op die bou van onnodige burokrasieë en funksies van die staat te vermors nie. As die regering hierdie regulasies wil hê, moet hy eers ’n tasbare behoefte daaraan en die waarskynlike voordele daarvan toon, vergeleke met die koste,” het Van Onselen bygevoeg.